દીર્ઘ અને જીવલેણ જેવી બીમારી પછી ઍગ્નેસે વિદ્યાકીય પ્રવૃત્તિને ગતિ આપી, ખુદ મહાનિબંધ લખીને ડૉકટરેટ મેળવવા ચાહતી હતી. તેવી તેની ક્ષમતા અને સજજ્તા પણ હતી. પણ બીજી બાજુ જીવન નિર્વાહની ચિંતા હતી એટલે પત્રકારત્વ કેન્દ્રમાં રાખ્યું. ઘણું લખ્યું અને દેશની બહાર પણ વંચાયું. છેક ભારતમાં લજપતરાયનાં અખબારે અને રામાનંદ ચેટરજીના ‘મોડર્ન રિવ્યૂ’ સામયિકે પ્રકાશિત કરેલા લેખોએ તો ભારતીય રાષ્ટ્રવાદીઓમાં આનંદ અને આશ્ચર્યની લાગણી પ્રસરાવી; અરે, આ વિદેશિની કોણ છે જે અમારી પીડાને બરાબર સમજીને રણટંકાર કરી રહી છે ?